kykNET beboet oor ouderdomsperkDie Afrikaanse televisiekanaal kykNET is beboet nadat hy die verkeerde ouderdomsbeperking vir ‘n kortrolprent geklassifiseer het. Die Uitsaaiklagtekommissie van Suid-Afrika (UKKSA) het kykNET met R20 000 beboet. UKKSA sê hy het ‘n klag ontvang oor die kortfilm “Damduikers” wat op 7 Desember om 6:00 die oggend uitgesaai is. Die ouderdomsbeperking is as “16” op die skerm aangedui maar as “familie” op DStv se elektroniese ouergids. Die klaer meen hy was dus nie in staat om die uitsending wat kru-taal bevat het te blok nie. Multichoice, namens DStv en kykNET, het toegegee dat dit ‘n “menslike fout” was en het om verskoning gevra. Multichoice het egter aangevoer dat die korrekte ouderdomsbeperking op die skerm vertoon is en dat die kyker dus kon besluit of die program geskik was om te kyk. Kobus van Rooyen, UKKSA-voorsitter, sê hy is bewus daarvan dat dit ‘n reuse taak is om die elektroniese ouergids te bestuur. Hy sê die kyker het egter op die gids staatgemaak om outomaties die program te blok en dat die ouderdomsbeperking wat op die skerm vertoon is slegs relevant sou wees indien die ouers teenwoordig was. “Die beskerming van kinders bly van kardinale belang.”